
Forord

12. april 2024, sent på ettermiddagen, leverte jeg doktorgradsavhandlingen. Jeg hadde skrevet om jødiske samfunn i Iran og Persiabukta, og deres forhold til sionismen og Israel. Ikke lenge etter var jeg ute for å feire.

Nærmere midnatt lyste mobilskjermene opp mellom ølglassene. Nyhetsmeldinger sa at Iran hadde skutt et stort antall raketter mot Israel. Dette var første gang Iran og Israel gikk til direkte angrep på hverandre. Analysene fløy over bordet, og den historiske forskningen jeg akkurat hadde sendt fra meg, kom rett tilbake som spørsmål om aller siste nytt.

Slik begynte arbeidet med denne boken. Det startet plutselig, og ble preget av større alvor og aktualitet enn jeg skulle ønske. I oktober 2024, mens jeg skrev, gikk Iran og Israel igjen til angrep på hverandre. Prosjektet har også vært overskygget av den israelske hærens etniske rensing av palestinerne, både på Gaza og Vestbredden. Jeg skriver lite om dette her, men avsnittene om Israels sikkerhetsforståelse kan kanskje belyse hvorfor konflikten med palestinerne har tatt en slik ekstrem vending.

I denne vanskelige tiden har skrivingen vært avhengig av god hjelp og støtte. Takk til Yaacov Yadgar, Eugene Rogan, Lior Sternfeld og Pelle Valentin Olsen for gode samtaler som alltid tvinger meg tilbake til skrivebordet. Takk til Absinthen for godt skrivemiljø, og til Fritt Ord og NFFO for prosjektstøtte. Iver Neumann og Hulda Kjeang Mørk skal også ha takk for grundig gjennomlesing av manus. Til sist vil jeg gjerne takke det norske samfunnet for Statens Lånekasse. Studiestøtten lot meg reise ut, lære nye språk, og se verden fra andre ståsteder. Språk er nøkkelen til verden.

Introduksjon

Iran og Israel, Midtøstens to stormakter.


I 2022 ble fire eldre kvinner arrestert av det israelske sikkerhetspolitiet Shin Bet. Myndighetene anklaget dem for spionasje, til fordel for erkefienden Iran, og for å ha utlevert sensitiv informasjon som kunne true Israels sikkerhet. For kvinnene kom dette som et sjokk, og de stilte seg uforstående til anklagen.

Noe tidligere hadde kvinnene blitt kontaktet av en fremmed mann over Facebook. De kommuniserte hyppig og bygget opp et slags vennskap gjennom meldinger, videosamtaler og utveksling av bilder. Etter hvert ba mannen kvinnene om å utføre ulike oppdrag. En av dem tok bilder av utenlandske ambassader i Tel Aviv, mens en annen forsøkte å bygge et personlig forhold til en israelsk parlamentariker. En tredje kvinne fikk instruks om å få sin sønn vervet til den israelske etterretningen, tilsynelatende for å overlevere sensitive opplysninger.

Alle de fire kvinnene var israelere av iransk opphav. De var iranske jøder født i Iran, som senere hadde emigrert til Israel. Alle var ensomme og savnet Iran og sitt persiske morsmål, spesielt nå når Iran ble betraktet som fiende nummer en i Israel. Da agenten tok kontakt over Facebook, hadde han derfor ingen problemer med å få svar. Han presenterte seg som en ung, singel iransk-jødisk forretningsmann bosatt i Teheran. Samtalene fløt på persisk og han sjarmerte kvinnene med komplimenter, flotte bilder fra Iran og etter hvert også pengeoverføringer. Det fungerte utmerket, og noen av forholdene varte i fire år før kontraetterretningen snappet opp meldingene og grep inn.1

Tre av de iransk-jødiske kvinnene ble frikjent i det israelske rettsvesenet. Dommeren mente de hadde blitt manipulert og ikke forsto at de ble rekruttert av en utenlandsk etterretningstjeneste. Han skrev: «Det er hevet over enhver tvil at de er gode sionister som elsker staten Israel og aldri hadde intensjoner om å skade statens sikkerhet».2 Den fjerde kvinnen ble idømt en kort fengselsstraff fordi hun burde ha skjønt hva hun var med på. Saken var uansett spesiell, og vitsene lot ikke vente på seg.3 En israelsk avis bar overskriften: «Om aktivitetene til Inspektør Clouseau fra Teheran og hans spionsirkel av bestemødre».4

I seg selv var dette en god historie. Men episoden med bestemødrene og den iranske agenten pekte også på de mange lagene i konflikten mellom Iran og Israel. Dette er en konflikt som har pågått siden 1990-tallet og som blir omtalt som alt fra en skyggekrig og en stedfortrederkrig, til et regionalt stormaktsspill. Konflikten mellom Midtøstens to sterkeste stater er alt dette, og mer til, alt bortsett fra full krig. Det er et scenario de andre landene i Midtøsten frykter mest av alt.

I 2024 var dette skremmende nær ved å bli virkelighet. Ved to anledninger, i april og oktober, gikk Iran og Israel til direkte angrep på hverandre; med raketter, droner og jagerfly. Skyggekrigen trådte fram i lyset, og det var overhengende fare for full krig mellom Midtøstens sterkeste stater. Det var faktisk så nære på at verdens stormakter: USA, Russland og Kina, land som knapt er på talefot, samarbeidet om å forhindre det verste.

Men som de iransk-jødiske bestemødrene ble et tegn på, er forholdet mellom Iran og Israel mer enn krig og stormaktsspill. Her finnes også felles historie og kulturelle bånd. Fra 1952 og fram til Den iranske revolusjonen i 1979 var Iran og Israel nære allierte. Dessuten bor det iranske jøder i begge land, over 200 000 i Israel og rundt 10 000 i Iran. Mange av dem som har flyttet til Israel kjenner et dypt savn til Iran, på tross av (eller kanskje nettopp fordi) de to statene de er tilknyttet, ligger i konflikt. I dagens Israel finnes det iransk-jødiske subkulturer hvor det kun snakkes persisk, og hvor maten, musikken og samtaleformen fortsatt er iransk.5 Tilsvarende finnes det en levende jødisk kultur i Iran, som praktiseres åpent.6


En ny historie om Iran og Israel

Hvordan endte disse to landene opp i en av verdens bitreste og kanskje farligste konflikter? Denne boken prøver å svare på det spørsmålet ved å gi en historisk oversikt over forholdet mellom Iran og Israel i moderne tid. Til forskjell fra mange andre bøker om konflikt og stormaktspolitikk, ser ikke denne framstillingen bare på stater og politiske beslutningstagere. Boken beskriver også det som kom før statene oppsto, og ikke minst folkene som bor i dem. Vi er interessert i kulturen og historien som legger selve grunnlaget, ikke bare for hva statene Iran og Israel gjør, men også for hva disse statene er.

Denne framstillingen begynner derfor lenge før dagens Iran og Israel oppsto som moderne stater. Den inkluderer fortellingen om Irans jødiske befolkning og sionistbevegelsens framvekst før opprettelsen av staten Israel i 1948. Videre skal vi se på det nære forholdet mellom Israel og det iranske kongedømmet som styrte Iran fra 1926 til 1979. Mellom 1948 og 1979 hadde disse to landene overraskende mye til felles og samarbeidet som nære allierte. Denne historien blir ofte glemt når krig og konflikt dominerer nyhetsdekningen.

Videre diskuterer boken Den iranske revolusjonen i 1979 og framveksten av en islamsk republikk. Mange har feilaktig hevdet at dette markerte starten på spenningene mellom Iran og Israel. Men som vi skal se, var det først på 1990-tallet at disse landene virkelig kom i konflikt. Da handlet det ikke om Irans islamsk-republikanske styreform, men heller om stormaktspolitiske ambisjoner, samt mange andre forhold, både i Midtøsten og i verdenspolitikken. Utover 2000-tallet følger boken en noenlunde kronologisk linje, men med tematiske fokus på atomvåpen, stedfortrederkonflikt og etterretningsoperasjoner. Avslutningsvis følger en detaljert oversikt over hendelsene mellom Iran og Israel i 2024.

Det er regionale maktforhold som gjør det viktig å forstå hvorfor Iran og Israel er i konflikt. Som Midtøstens to sterkeste stater påvirker forholdet dem imellom en rekke andre konflikter i regionen. Dette gjelder både i Libanon, Syria, Irak og Jemen. Selv om alle disse landene preges av egne, interne stridigheter, har de også blitt gjenstand for iransk-israelsk rivalisering. Litt metaforisk kan man si at disse landene har blitt sjakkbrett hvor stormaktene utspiller sine egne kamper. En forståelse av forholdet mellom Iran og Israel er derfor en viktig brikke i å forstå andre konflikter som utspiller i Midtøsten.

Her finnes det også en global dimensjon som strekker seg langt utenfor Midtøsten. I takt med en forverret sikkerhetssituasjon globalt har konflikten mellom Iran og Israel økt i intensitet. Dette handler om at andre konflikter trappes opp, og at kanaler og mekanismer for dialog og deeskalering forsvinner. I 2016 trakk President Donald Trump USA ut av atomavtalen med Iran (JCPOA), som var forhandlet fram av president Obama i 2015. Dette lukket en direkte kanal mellom Washington og Teheran, og siden den gang har Iran videreutviklet sitt atomprogram uten særlige begrensninger. Videre valgte Iran i 2022 å ta side med Russland i krigen mot Ukraina. Det forverret forholdet til vestlige land, og dempet viljen til å etablere konstruktiv dialog med Iran. Landets styrkede energisamarbeid med Kina har dessuten gjort økonomien mindre avhengig av relasjoner med vestlige land.

Samtidig førte Hamas’ angrep den 7. oktober 2023 Israel inn i en krise, hvor landets politiske lederskap føler, rettmessig eller ikke, at de utkjemper eksistensielle kriger langs landets grenser. Det har gjort Israel mer aggressivt og mer villig til å ta risiko for å oppnå sine sikkerhets- og utenrikspolitiske mål. Disse utviklingstrekkene handler vel så mye om Israels konflikt med palestinerne og forholdet til USA, men har likevel bidratt til å forsterke konflikten med Iran. Forholdet mellom Iran og Israel kan derfor bare delvis forklares med forhold i landene selv. Dette må også ses i sammenheng med en større utvikling globalt.

På grunn av forbindelser til stormakter og flere andre konflikter har Iran–Israel-konflikten potensial til å forårsake mye skade globalt. Enkelte har til og med brukt begreper som «tredje verdenskrig» når de skal illustrerer skadepotensialet til en fullskala krig mellom disse to landene.7 Slike skrekkfantasier er sjelden nyttige i å fremme analyse og forståelse. Men at spenningene mellom Iran og Israel kan få globale konsekvenser, er det liten tvil om. Det er en av få aktive konflikter i verden hvor atomvåpen er en viktig del av maktbalansen.

Om krig skulle bryte ut, kan vi trygt anta at andre land raskt vil bli trukket inn. Dette gjelder spesielt Libanon og Saudi-Arabia, men også Irak og Jemen, hvor krefter med varierende grad av tilknytning til Iran og Israel allerede er i konflikt. Siden Iran og Israel ikke deler grense, vil mye av konflikten spille seg ut i disse mellomliggende landene. I løpet av 2024 har dessuten USA vist at de vil komme Israel til unnsetning. Fra sine mange militærbaser i Irak og Den persiske gulf vil USA kunne ramme Iran svært effektivt.

Iran har ikke like sterke alliansepartnere, men det kan ventes at Russland og Kina vil gi varierende grader av støtte ved en åpen konflikt. Ikke nødvendigvis fordi russerne står iranerne nære, men fordi det kan være en gunstig mulighet til å svekke amerikanerne. Et USA som er opptatt med å forsvare Israel mot Iran, vil ha lite overskudd til å støtte NATO-land i Europa eller hevde seg mot Kina og Russland på andre fronter. I tilfelle av en slik stedfortreder-krig, hvor USA indirekte kjemper mot Kina og Russland gjennom en storkrig i Midtøsten, kan man tenke seg at både Iran og Israel vil forsøke å trekke stormaktene dypere inn i krigen for å sikre seg maksimal støtte. Da vil USA antagelig trenge støtte fra andre NATO-land.

Det er ikke gitt at ting vil utspille seg slik. Faktisk er sannsynligheten større for at det ikke skjer, enn at det skjer. Men det er likevel nyttig å forklare allianselogikken som får enkelte til å bruke spekulative fantasier som «tredje verdenskrig». Konflikten mellom Iran og Israel har en helt spesiell plassering i det globale politiske landskapet og skiller seg fra andre konflikter ved å ha spesielt stort potensial for eskalering.

Det er altså gode grunner til å følge spenningene mellom Israel og Iran nøye. Både konfliktens kompleksitet og det at den lenge har pågått i stillhet mellom landenes etterretningstjenester, har medført lite interesse og forståelse både blant forskere og journalister. Da Irans droner og raketter fløy mot Israel 13. april 2024, var det mange som ble tatt på sengen og kjente behovet for mer kunnskap. Hva knives Iran og Israel egentlig om? Hvorfor blusser konflikten opp når Israel allerede kjemper en krig mot palestinerne? Og hva betyr dette for resten av verden? Målet med denne boken er å svare på nettopp disse spørsmålene.

I motsetning til andre verker om krig og internasjonal politikk har denne boken en «myk» innfallsvinkel til emnet, og lener seg på humanistiske studier og språkkunnskap. Dette vil forhåpentligvis gi mer kulturell dybde, noe som ofte er mangelvare i studiet av krig og konflikt. I tillegg til engelsk faglitteratur og nyhetsdekning gjør boken utstrakt bruk av hebraiske og persiske kilder. Dette inkluderer arkivdokumenter, faglitteratur og nyhetsartikler som er skrevet og trykt i Iran og Israel. Der disse er sitert, er jeg selv ansvarlig for oversettelsen. Målet er å se forbi den norske og engelskspråklige nyhetsvirkeligheten, og forsøke å forstå hvordan situasjonen faktisk ser ut fra et iransk og israelsk ståsted.



Religion, ideologi og internasjonal politikk

Dette er en konflikt mellom to stater, og ikke mellom folk, religioner eller sivilisasjoner. Innledningsvis må vi derfor diskutere to teoretiske poeng knyttet til stater som politiske og historiske fenomen. Det første handler om nasjonalstater som aktører i internasjonal politikk. Til grunn for nyhetsjournalistikken og mye av det som skrives om internasjonal politikk, ligger det en antagelse om at verden består av nasjonalstater, altså stater som er politiske uttrykk for en nasjon eller en folkegruppe. Nasjonalstatene er suverene territorielle enheter som er fysisk adskilt fra hverandre med internasjonale grenser. Disse nasjonalstatene ses på som hovedaktørene i internasjonal politikk, til forskjell fra for eksempel ikke-statlige aktører eller flernasjonale organisasjoner og allianser. Nasjonalstater kan gjerne samarbeide med ikke-statlige aktører (veldedige organisasjoner, private selskaper eller væpnede grupper), eller avgi suverenitet til internasjonale organisasjoner (NATO, EU), men nasjonalstaten forblir politikkens grunnstein. Ingenting viser dette bedre enn De forente nasjoner (FN). Dette er en sammenslutning av stater, men det ligger i selve organisasjonens navn og DNA at disse statene skal representere nasjoner som er separate og uavhengige av hverandre. Denne forståelsen, av en verden inndelt i suverene nasjonalstater, kalles gjerne «den internasjonale orden», særlig etter 1945.8

Men i virkeligheten er verden mye mer komplisert. Selv i Europa, hvor «den internasjonale orden» angivelig skal ha oppstått, stemmer ikke rammeverket med virkeligheten.9 Ideen om en «internasjonal orden» basert på nasjonalstater passer enda dårligere i Midtøsten, og både Iran og Israel er eksempler på dette.10 I Midtøsten er det svært få stater som er nasjonalstater, skillet mellom stat og ikke-stat er ofte flytende, og det som på kartet kan se ut som vanlige internasjonale grenser, gir en dårlig indikasjon på hvem som styrer hvor. I realiteten er Midtøstens stater stort sett hybride blandinger av europeiske statstradisjoner (kongedømmer, republikker) brakt til regionen av europeiske imperier, og lokale styresett, som for eksempel stammeføderasjoner og former for religiøs politisk autoritet. Et godt eksempel er de arabiske gulfstatene, som i realiteten er arabiske stammeføderasjoner som har blitt til stater og tatt formen av monarkier, en europeisk statsform, under styre av Det britiske imperiet.

Enda bedre eksempler er altså Iran og Israel. Israel er på papiret en republikk og en nasjonalstat som tilhører én folkegruppe, det jødiske folk, på samme måte som Norge er det for nordmenn og Frankrike for franskmenn. Men så enkelt er det ikke. Flertallet av verdens jøder bor nemlig ikke i Israel. Videre har den israelske republikken sterke religiøse innslag. Mens republikker vanligvis er sekulære og har en liberal definisjon av statsborgerskap, definerer Israel statsborgerskap i henhold til «jødiskhet». I prinsippet kan bare jøder bli statsborgere, og Israel definerer «jødiskhet» etter strenge jødisk-ortodokse prinsipper.11 Dette står i sterk kontrast til de fleste europeiske land, hvor alle mennesker, uavhengig av religion og etnisitet, kan bli fullkomne statsborgere hvis de oppfyller visse tekniske krav (botid, inntekt, språk etc.). I Israel koker dette ned til hvorvidt man er jøde i henhold til ortodokse religiøse lover.

Videre er Israel en «bevegelig» stat, som aldri har definert sine fysiske grenser. De grensene som det internasjonale samfunnet regner som Israels rettmessige grenser, kjent som 1967-grensene, er ikke anerkjent av Israel selv. I realiteten utøver Israel varierende grader av suverenitet og kontroll også i andre områder gjennom militær okkupasjon. Dette gjelder det palestinske Gaza og Vestbredden (1967–), men også de syriske Golan-høydene (1967–, område utvidet i desember 2024) og tidvis deler av Sør-Libanon (1982–2000, gjenokkupert høsten 2024). Befolkningen i disse områdene har hatt varierende grader av tilknytning til den israelske staten: Noen er statsborgere, andre har såkalte oppholdstillatelser, mens andre er helt papirløse. Israel er derfor en grenseløs stat, hvis reelle suverenitet og befolkning forandrer seg over tid. Hvor staten Israel starter og slutter, er rett og slett et definisjonsspørsmål, noe som gjør det til et svært komplisert tilfelle i internasjonal politikk.

Enklere er det ikke i Iran. Siden 1979 har Iran vært en islamsk republikk (IRI), med en statsforfatning som kombinerer sjiamuslimsk teologi med republikanske statstradisjoner, gjenkjennelige fra for eksempel Frankrike.12 I utgangspunktet velger folket presidenten og parlamentet, som gir grunnlag for demokratisk regjeringsdannelse. Men islamsk lov setter grenser for hvem som kan velges, og for hvilke lover som kan vedtas i parlamentet. Denne vurderingen av islamsk lov gjøres av øverste leder, som sitter over presidenten, og av hans representanter i Vokterrådet.

Iran har kun hatt to slike ledere: Ayatollah Rouhollah Khomeini (1979–1989) og ayatollah Ali Khamenei (1989–). Den islamske republikkens leder skal på papiret være stedfortreder for den siste imamen, i direkte linje etter profeten Mohammed, og tolke islamsk lov i henhold til Guds intensjoner. Den avgjørende rollen gitt til tolkning av islamsk lov vil nødvendigvis begrense landets demokratiske institusjoner. Selv om konkurransen i iranske valg kan være høyst reell, vil de mulige utfallene alltid være begrenset av vurderingene til den øverste lederen.13

Irans grenser er definerte og anerkjent av det internasjonale samfunnet. Men siden IRI skal representere islam og islamsk lov, har staten også en større misjon. Guds vilje er som kjent universell og forholder seg ikke til vilkårlige grenser. I denne sammenheng tar Iran ofte på seg oppgaven med å representere sjiamuslimske interesser andre steder, og noen ganger til og med muslimske interesser globalt. I republikkens første år handlet det om å spre den islamske revolusjonen til andre land, noe som skremte vettet av andre muslimske stater, som for eksempel Saudi-Arabia.14 I det 21. århundre er disse revolusjonære ambisjonene lagt i bero, men de har funnet sin nye form gjennom sterk iransk innflytelse i sjiamuslimske områder andre steder i Midtøsten. Gjennom religiøse, politiske og økonomiske forbindelser utøver Iran stor innflytelse i Irak, Libanon og Jemen, alle land hvor det er en stor sjiamuslimsk befolkning. Iran har også forbindelser til militser i disse områdene, som alle har et sjiamuslimsk ideologisk budskap. Disse relasjonene styres gjennom Den iranske revolusjonsgarden, en iransk militærstyrke som jobber ved siden av Irans vanlige hær. Mens hæren beskytter grensene og landet, skal Revolusjonsgarden beskytte nettopp revolusjonen, og kan derfor gjerne operere både innenfor og utenfor landets grenser.

Kort sagt, for politikere i Teheran og Jerusalem stopper ikke statens autoritet nødvendigvis ved landets grenser. Det betyr ikke at Iran og Israel automatisk vil invadere sine naboland (selv om det også skjer, spesielt i tilfelle Israel), men at begge stater forstår og praktiserer sin politiske autoritet og suverenitet ut over eget territorium og egen kjernebefolkning. Det tvinger oss til å tenke nytt om stater og grenser, og er viktig å ha med oss når vi skal forstå hvorfor disse statene er i konflikt.

Det andre teoretiske poenget er at både Iran og Israel er svært ideologiske stater. I tillegg til sin egen nasjonalisme (som de fleste stater har) har de også et verdensbilde som plasserer staten i historien, og ikke minst, i forhold til Gud og skjebnen. Begrepet ideologi bærer tung bagasje i våre dager, spesielt når det stilles opp mot det positivt ladde begrepet rasjonalitet. I internasjonale medier blir Iran ofte framstilt som et ideologisk regime, en stereotypi som forsterkes når journalister så vel som akademikere brukere uttrykk som «prestestyret i Teheran» eller «ayatollaregimet». Antagelsen bak denne språkbruken er at Iran er irrasjonelt, fundamentalistisk og kompromissløst.

Er Israel dermed den rasjonelle part? Ikke mange vil påstå det, spesielt etter den israelske hærens blodige framferd på Gaza det siste året. Men det ligger likevel en oppfatning om rasjonalitet i gjengse forståelser av Israel. Dette gjelder spesielt når Israel framstilles som utspekulert, strategisk og allvitende, gjerne i forbindelse med nyheter om komplekse etterretningsoperasjoner. Forestillingen om et rasjonelt Israel er tett knyttet til etterretningstjenestene, og militærets utstrakte bruk av kunstig intelligens og teknologi. Vi skal være svært bevisste på disse antagelsene, som sniker seg inn i språkbruken om Iran og Israel. Mens Israels utenrikspolitikk rammes inn av begreper som «strategi» og «doktrine», er Irans utenrikspolitikk «islamistisk» og «fundamentalistisk».15

Poenget her er at både Israel og Iran kan være ideologiske og rasjonelle på samme tid. Den utøvde politikken vil alltid være et samspill av ideologi og nøkterne vurderinger av praktiske realiteter, eller såkalt realpolitik. I begge land kan selv de mest konservative og religiøse statsledere sette ideologien til side og handle pragmatisk. Det er det mange eksempler på, og noen vil bli diskutert i denne boken. Men det er ideologi som styrer hva som oppfattes som nøkternt, pragmatisk og realistisk. Hvis vi tenker oss at den realpolitiske statslederen velger politikk fra en meny av ulike alternativer, er det ideologi som styrer hvilke alternativer som får innpass på den menyen i utgangspunktet. Sånn sett er Iran og Israel overraskende like.

Skal vi forstå ideologi og politiske vurderinger, må vi kunne litt historie. Ideer eksisterer ikke i et vakuum, men skapes og forandres over tid, gjennom sosial, kulturell og politisk samhandling. Denne boken vil tegne et bilde av denne samhandlingen, mellom statene Iran og Israel, men også kulturene og bevegelsene som eksisterte før statene oppsto. Det vil gi svar på hvorfor disse to landene, som lenge var gamle venner, nå er blitt bitre, nye fiender.

